Stoke-manager: - Crouch har vært fantastisk
- Crouch har vært fantastisk. Jeg synes at han og Woodgate var veldig, veldig gode i dag. De har bra kvaliteter, sa manageren etter seieren mot Blackburn til Sky Sports. Stoke tok ledelsen etter 16 minutter ved Crouch. Ballen kom inn i feltet, Crouch dempet den på ypperlig vis på brystet og smalt den i mål på volley. Et pent mål som gjorde at tometersmannen noterte seg for ligascoring nummer hundre. - Jeg synes at Crouch er uspillbar til tider, men han har de rette kvalitetene og han scorer mål. Han er også godt trent og spiller hele kamper, sier manageren videre. Også Stoke sitt andre mål ble scoret av Crouch. Også denne gangen dempet han ballen på brystet før han la den død på bakken og smalt den i det lengste hjørnet. Crouch jaget flere scoringer og hadde muligheter til å øke ledelsen for Stoke. - Han er en briljant spiller, og jeg er veldig glad på hans vegne. Han bærer aldri noe nag, han vil bare gjøre en god kamp. Han gir alt. Rett før slutt jobber han i forsvar i vår egen boks, sier Pulis. Innbytter David Goodwillie scoret reduseringsmålet for Blackburn, men det var også det nærmeste de kom. Det har vært store diskusjoner rundt Blackburn-manager Steve Kean og om han får beholde jobben. Enn så lenge sitter han trygt, og han får støtte av Stoke-manager Pulis etter tapet. - Jeg må gi litt skryt til Blackburn. De har noen gode kvaliteter i laget, blant annet i boksspillet. De har et bra lag, sier Pulis. Blackburn ligger for tiden på nest siste plass i Premier League, med kun Bolton under seg. Bolton har i tillegg en kamp mindre spilt, og kan passere Rovers. - Spillerne ga ikke opp, de fortsatte for Steve. Hvis de fortsetter å gjøre det i de gjenstående kampene så vil de plukke poeng, det skal de ikke bekymre seg for, sier han videre. Også Blackburn-publikummet har etterlyst resultater, og lagt store deler av skylden på manageren. I dag støttet de laget gjennom hele kampen. - Jeg synes at publikum oppførte seg briljant i dag. De støttet laget sitt igjennom hele kampen, mer enn det kan man ikke forlange, avslutter Pulis. Aston Villa tok i mot Swansea på Villa Park, og gikk på et 2-0 tap. Dermed tok Swansea igjen de tre poengene som skilte lagene, og de ligger nå midt på tabellen med 23 poeng hver. Swansea var det beste laget gjennom hele kampen, og det tok ikke mer enn fire minutter før Nathan Dyer snappet opp ballen og satt den kaldt i mål bak Brad Guzard. Swansea fortsatte å dominere kampen, og scoret det avgjørende målet ett minutt ut i andre omgang. Denne gangen var det Routledge som scoret. Aston Villa kom til flere sjanser og presset gjestene, men var aldri nærmere seier enn et tverliggerskudd.
(Blackburn-Stoke 1-2) (Aston Villa-Swansea 0-2) Peter Crouch senket Blackburn med sine to scoringer og oppnådde sin hundrede ligascoring. Nå får han ros av manager Tony Pulis.